देश प्रेम की परोक्ष अभिव्यक्ति वाली इन कहानियों के बीच "वियोग और मिलाप"(1917) नामक कहानी में प्रेमचंद पहली बार समकालीन स्वाधीनता की लड़ाई का खुलकर चित्रण करते हैं। औपनिवेशिक शासन में किसी लेखक के लिए स्वराज का समर्थन करनेवाली कहानी लिखना राजद्रोह में शामिल था। इसके बावजूद उन्होंने "वियोग और मिलाप" जैसी कहानी लिखी जिसमें तिलक और एनी बेसेंट द्वारा शुरू किए गए "होमरूल" या "स्वदेशी" आंदोलन का खुला समर्थन पूर्ण रूप से चित्रण किया गया था। कहानी का केन्द्रीय पात्र दयानाथ अपने पिता से कहता है – “अब तक मैं राजनैतिक कामों से दूर भागता रहा हूँ। किन्तु अब देश में जागृति फैल रही है, अकर्मण्यता का समय नहीं है। इस तरह तटस्थ बैठे रहना अपने देशवासियों पर घोर अत्याचार है।”